የጀርመን ባለሀብቶች በኢትዮጵያ እንዲሰማሩ ጠ/ሚ ኃይለማሪያም ጠየቁ
 – የጀርመን ባለሀብቶች በኢትዮጵያ ኢንቨስትመንት ዘርፍ እንዲሰማሩ ጠቅላይ ሚንስትር ሀይለማሪያም ደሳለኝ ጥሪ አቀረቡ፡፡በኢፈዴሪ ጠቅላይ ሚንስትር ሀይለማሪያም  ደሳለኝ የተመራ የልዑካን ቡድን ከጀርመኑ ፕሬዝዳንት ዮዋኪም ጋውክ እና ከመራሂት መንግስት አንጌላ ሜርከል ጋር በበርካታ ጉዳዮች ዙሪያ ውይይት አድርጓል፡፡ጠቅላይ ሚንስትሩ ኢትዮጵያ ሰፊ ህዝባዊ መሰረት ያለው ልማት እያከናወነች መሆኑን እና በሀገሪቱ ያለው ዲሞክራሲያዊ ስርዓትም ልማቱን ለማፋጠን መሳሪያ መሆኑን ለጀርመኑ ፕሬዝዳንት ገልፀውላቸዋል፡፡ፕሬዝዳንት ዮዋኪም ጋውክም ኢትዮጵያ የራሷን ልማትና ሰላም ከማረጋገጥ ጎን ለጎን ለጎረቤት ሀገራት የምታደርገውን ድጋፍ አድንቀዋል፡፡ጠቅላይ ሚንስትሩ ከመራሂት መንግስት ሜርከል ጋር ባደረጉት ውይይትም የጀርመን ባለሀብቶች በኢትዮጵያ ኢንቨስት ቢያደርጉ በሀገሪቱ ካለው የተረጋጋ ሰላም እና መንግስት ከሚያቀርበው ምቹ ሁኔታ ተጠቃሚ እንደሚሆኑ ገልጽዋል፡፡ጀርመን በታዳሽ ሀይል ላይ ያላትን ምርጥ ተሞክሮ  ኢትዮጵያ መውስድ እንደምትፈልግም ጠቅላይ ሚኒስትሩ ገልጸውላቸዋል፡፡መራሂተ መንግስት አንጌላ መርከልም የጀርመን ባለሀብቶች ወደ ኢትዮጵያ በመሄድ መዋለንዋያቸውን እንዲያፈሱ እንሰራለን ብለዋል፡፡ኢትዮጵያ የምዕት ዓመቱን ግቦች ለማሳካትና የአየር ንብረት ለውጥ ተፅዕኖን ለመቋቋም የምታደርገውን ጥረት ጀርመን እንደምትደግፍ መራሂተ መንግስቷ አረጋግጠዋል፡፡ኢትዮጵያ በቀጠናው ሰላም ለማስፈን የምታደርገውን ጥረትም የጀርመን ድጋፍ እንደማይለየው ገልጸዋል፡፡(ኢብኮ)